**AHOJTE: učivo stručne spoznámkujte do zošita + vedieť k téme diskutovať**

**Sociálne triedy a sociálna nerovnosť**

- chápeme ako **rozvrstvenie spoločnosti na sociálne vrstvy, skupiny, spoločenstvá** a pod. Je vyjadrením sociálnej nerovnorodosti spoločnosti, nerovnakého sociálneho postavenia jej členov, ich sociálnej nerovnosti. Je to prirodzená sociálna nerovnosť medzi ľuďmi, ktorá sa prejavuje v ich sociálnom živote a má hierarchickú povahu. Je univerzálna – **existuje v každej spoločnosti**, hoci v rozmanitých podobách. Prechádza z generácie na generáciu. Za základ sociológovia pokladajú najčastejšie ekonomické postavenie, moc a prestíž.

**Typy sociálnych štruktúr (sú spravidla prepletené):**

a) **ekonomická** (bohatý – chudobný) – ak ekonomický štatus členov nejakej spoločnosti je nerovnaký, ak medzi nimi existujú majetní, aj nemajetní,

b) **profesionálna** (prestížna – neprestížna práca) - ak členovia nejakej spoločnosti sú rozdelení na rozličné skupiny podľa druhu svojej činnosti, zamestnania viac či mene prestížne, ak členovia tej či inej profesionálnej skupiny sa delia na vedúcich rozličného rangu a na podriadených,

c) **politická** (riadiaci – riadení) - Ak v rámci nejakej skupiny existujú hierarchicky rozličné rangy v zmysle autorít a prestíže, titulov a pôct, ak existujú riadiaci a riadení

**Poznáme rôzne systémy**

**1)      Otrokársky systém:**  je to extrémna forma sociálnej nerovnosti jednotlivcov alebo sociálnych skupín, v ktorej sú otroci vlastníctvom iných osôb. V histórii mal tento systém rôzne podoby. V aténskom mestskom štáte otroci vykonávali aj funkcie úradníkov, filozofov a pod. V USA boli čierni otroci len robotníkmi na plantážach, remeselníkmi a sluhami.

**V otrokárskom systéme existujú dve triedy - otrokári a otroci.** Druhí sú majetkom prvých a vykonávajú pre nich bezplatne a bezpodmienečne všetky práce. Sú tovarom, ktorý možno kúpiť, predať, speňažiť alebo prenajať.

V otrokárskom systéme však existuje možnosť sociálnej mobility, lebo slobodní občania sa môžu stať otrokmi, napríklad vojnoví zajatci a dlžníci a naopak, otroci sa môžu alebo ich môžu vykúpiť z otroctva. Tento stratifikačný systém bol možný v podmienkach primitívneho stupňa výroby čo bolo typické pre starovek alebo v podmienkach, kedy bolo potrebné veľké množstvo pracovnej sily /otroctvo na juhu USA/.

**2)      Kastovnícky systém:**  rozšírený medzi hinduistami na indickom subkontinente. Predstavuje zložitú sústavu nábožensky podmieneného rozdelenia spoločnosti na hierarchicky usporiadané vrstvy – kasty. Sociálny styk kást, ich postavenie, práva a povinnosti sú prísne nábožensky regulované, mobilita osôb medzi kastami je takmer vylúčená. **Najvyššou kastou sú brahmani,  nižšími sú kšatrijovia, vajšijovia a šúdrovia.** Sobáše im je dovolené uzatvárať len medzi predstaviteľmi svojej kasty. Kastovnícky systém je typický pre hinduistickú časť Indie.

Je potrebné taktiež povedať, že črty charakteristické pre kastovnícky systém - sa môžu vyskytnúť v rozličných spoločnostiach, napr. v správaní určitých profesionálnych skupín (umelci, vojaci, lekári, právnici a pod.), pre ktoré je typický odstup od iných profesií, odlišujú sa svojským životným štýlom, manželstva uzatvárajú medzi sebou atd.. Zvláštnosťou je to, že na rozdiel od indického kastovníckeho systému sa zakladajú nie na náboženstve, ale na svetských doktrínach a ideológiách, a preto nie sú tak dôsledne teoreticky prepracované a ani v praxi dôsledne dodržiavané.

**3)      Stavovský systém:** charakteristický pre európsku feudálnu spoločnosť. Tento systém poznal istú mieru mobility – príslušníci nižších stavov mohli byť povýšení do šľachtického stavu. Je spájaný s feudálnou spoločnosťou a podľa historikov vznikol v X. storočí, kedy sa vo väčšine európskych krajín zrútila ústredná kráľovská moc.

**V stavovskom systéme dominantnou osobou bol šľachtic, zemepán, vlastník veľkostatku.** V stavovských systémoch najpočetnejšiu skupinu obyvateľov tvorili roľníci /poddaní/, ktorí právne patrili svojmu pánovi. Boli povinní pracovať na seba, aj na svojho pána a jeho družinu. Medzi podanými a zemepánmi existovali lénne, vazalské vzťahy, podobne ako medzi kráľom a zemepánom.

**Na vrchole systému stal kráľ.** Okrem neho pre európsky feudálny systém boli typické tri základné spoločenské skupiny - stavy: duchovenstvo, šľachta a podaní obyvatelia miest a dedín, pričom každý stav mal svoje funkcie a poslanie.

**4)      Triedny systém:** typický pre moderné priemyselné spoločnosti s trhovou ekonomikou. Spočíva na občianskej a politickej rovnosti ľudí garantovanej (nie vždy dôsledne) štátom. **Je založený na ekonomických rozdieloch medzi sociálnymi skupinami a jednotlivcami.** Tento systém poskytuje značnú mieru mobility a nadobúdanie ekonomického, politického a iného postavenia v spoločnosti.

Rozvrstvenie ľudí na základe toho, čo môžu ponúknuť na trhu /kapitál, pôdu, pracovnú silu/. Príjem členov jednotlivých tried je daný trhom, **ich postavenie a prestíž závisia od výšky ich príjmu**.

V triednej nerovnosti nadobúda čoraz väčší význam  pracovno – profesiové postavenie. Napr. v USA a Veľkej Británii používajú ako základ stratifikácie spoločnosti  sociálno – profesiovú stupnicu, ktorá sa skladaá z nasledujúcich kategórií:

A.      Vyššie triedy (priemyselníci, riadiaci pracovníci)

B.      Stredné triedy (malí podnikatelia a profesia ako učiteľ alebo zdravotná sestra)

C¹.  Nižšie stredné triedy (bežní úradníci)

C².  Kvalifikovaní manuálni robotníci